ועדת העבודה, הרווחה והבריאות, כנסת 18, פרוטוקול מספר 587, 2011-12-12 10:30

חיים כץ: בוקר טוב.

חיים כץ: היום ט"ז בכסלו, ה-12 לדצמבר 2011.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הוא אישור צווים, צווי נכים, צווי חיילים, חיילים שנספו במערכה, תקנות נכים (טיפול רפואי), תקנות נכים (תגמולים ושיקום) וכן הלאה וכן הלאה.

חיים כץ: מאחר והתחלנו קצת באיחור, הסיכום הוא שנציגי משרד הביטחון יסבירו את מה שיש להם להסביר, אחר כך נקבל את תגובת האוצר, נראה איפה אנחנו חיים בעניין.

פזית תדהר: אנחנו מבקשים את אישור הוועדה ל-18 צווים ותקנות שמטרתם לעדכן את התגמולים לנכי צה"ל ולמשפחות השכולות שמטופלות במשרד הביטחון.

פזית תדהר: ההסדר החוקי לעדכון התגמולים, התגמולים צמודים למדד השכר בסקטור הציבורי קהילתי, זה לפי הסכם של משרד---

חיים כץ: זאת אומרת פורסם המדד.

פזית תדהר: המדד אכן פורסם.

פזית תדהר: זה מדד מיוחד---

חיים כץ: בסדר, כמה הוא עלה?

פזית תדהר: אנחנו עשינו שני סטים של צווים בגלל שגם בעבר הוא ירד וצריך להתחשב במסגרת העדכון גם בירידה שהיתה.

פזית תדהר: אנחנו מדברים על עדכון לגבי התקופה שמאוקטובר 2010 ועד סוף מרץ 2011, עלייה של 2.904---

חיים כץ: הוא עולה יותר מהמדד.

פזית תדהר: זה יגידו אנשי התקציבים, אני לא רוצה ליפול בלשוני.

פזית תדהר: ומאפריל 2011 בעוד 0.238%.

פזית תדהר: אלה הצווים ואני מבקשת את האישור.

חיים כץ: אתם מעדכנים את כל הצווים בעלייה בתקופה הזאת.

חיים כץ: ואנחנו, כשאנחנו מאשרים עכשיו, אנחנו מצמידים לאיזה תקופה?

פזית תדהר: אנחנו מצמידים בעצם רטרואקטיבית ל-1 לאוקטובר 2010.

חיים כץ: ואז הוא מוצמד עד מתי?

חיים כץ: עד אוקטובר 2011?

פזית תדהר: לא, הצווים מאפריל 2011 הם בתוקף עד שנתקן אותם שוב.

פזית תדהר: אבל אני כן אעדכן שהמדד של אפריל 2011 פורסם לאחרונה ואנחנו עובדים על צווים נוספים ואנחנו מקווים שבזמן הקרוב נגיע לכאן שוב.

חיים כץ: אנחנו מעדכנים את הקצבאות למתי?

חיים כץ: בעבר הקצבאות---

פזית תדהר: לאוקטובר 2010, רטרו.

חיים כץ: אוקטובר 2010.

חיים כץ: אנחנו מפקששים חצי שנה, יותר.

חיים כץ: ולמה אנחנו מעדכנים אותם לכל כך מאוחר?

פזית תדהר: כפי אמרתי, מדובר במדד מיוחד, שהפרסום---

חיים כץ: כן, אבל אפריל 2011 מתי פורסם?

פזית תדהר: הוא פורסם לפני כחודש.

פזית תדהר: ..

חיים כץ: למה אנחנו לא מעדכנים לאפריל 2011?

פזית תדהר: אנחנו התחלנו בתהליך, אנחנו צריכים עוד לקבל את אישור שר האוצר.

חיים כץ: כמה זמן אתם צריכים?

פזית תדהר: זה תלוי בשר האוצר, זה לא תלוי במשרד הביטחון.

פזית תדהר: חשוב לי כן---

חיים כץ: תשמעי, אני לא רוצה לעדכן, אני אומר לך את האמת.

חיים כץ: נכון שפעם זה היה---

דניאל הרשקוביץ: זה לא מעודכן 30 שנה---

חיים כץ: תסלח לי, אדוני, אני לא זוכר שקיבלת רשות דיבור.

חיים כץ: בעבר, כשאני התחלתי פה את הישיבות שלי, זה היה בפיגור של שנתיים, והמטרה שלי שכשאני אסיים פה את תפקידי אז יהיה מקסימום פיגור של ארבעה-חמישה חודשים.

פזית תדהר: זה לא---

חיים כץ: זה ביצועי.

חיים כץ: אם אתם מעלים היום את אפריל 2010 במקום אוקטובר 2010, זה לא בסדר.

חיים כץ: זה פשוט לא בסדר.

חיים כץ: אתם מבחינת

חיים כץ: כם צריכים לצמצם נזקים, אין רטרו אחר כך על התקופות.

פזית תדהר: לא, אדוני, העדכון ייעשה באופן רטרואקטיבי---

קריאה: אין הצמדה וריבית.

פזית תדהר: אני יכולה להוסיף משהו בעניין הזה.

פזית תדהר: העדכון של התגמולים, עוד פעם, בשל המדד המיוחד לוקח הרבה זמן, אנחנו מודעים לזה.

פזית תדהר: אחר כך יש לנו גם הליך חקיקה ש---

חיים כץ: מה זה הוא לוקח הרבה זמן?

חיים כץ: את יודעת, כשמשלמים משכנתא, איך משלמים משכנתא?

חיים כץ: יש שינוי ריבית, המחשב מוציא לך את כל זה, יש לך את כל הנתונים בפנים.

חיים כץ: יש עדכון מדד, מצמידים למדד, זה לא צריך לקחת הרבה זמן, זה צריך לקחת עשר דקות, לא מעבר לזה.

חיים כץ: אם אתם עובדים עם ראש ועובדים חכם, הכול צמוד, משנים את המקדם ומעלים את זה בבת אחת.

חיים כץ: למה הרבה זמן?

חיים כץ: תתייעלו.

חיים כץ: אני לא רוצה להיכנס למערכת הביטחון אבל תתייעלו בקטע הזה, תפעילו את השכל.

פזית תדהר: יכול להיות שאני לא מסבירה את עצמי מספיק טוב.

פזית תדהר: המדד עצמו, של אוקטובר 2010, מפורסם בלמעלה מחצי שנה איחור, כלומר באזור אפריל 2011 הוא פורסם.

חיים כץ: באיזה חודש אנחנו עכשיו?

פזית תדהר: אנחנו בחודש דצמבר, למיטב ידיעתי.

חיים כץ: של איזה שנה?

פזית תדהר: 2011.

חיים כץ: כמה עבר מדצמבר לאפריל 2011?

חיים כץ: נכון שאת לא מתמטיקאית, רק עורכת דין, אבל כמה עבר?

פזית תדהר: שבעה-שמונה חודשים.

חיים כץ: ושבעה-שמונה חודשים לא הספקתם?

חיים כץ: לא הספקתם?

פזית תדהר: אנחנו---

חיים כץ: אתם עסוקים במה?

חיים כץ: במה אתם עוסקים?

חיים כץ: תסבירי לי.

פזית תדהר: חשוב לי לומר שכבר בתחילת ספטמבר---

חיים כץ: במה אתם עסוקים שבעה חודשים, לא מצליחים לעדכן?

חיים כץ: אתם, משרד הביטחון צריך לשמור על הביטחון שלנו, של הילדים שלנו, אם ככה אתם עובדים?

חיים כץ: את יודעת מה הדיון הבא?

חיים כץ: הגמלאות, שאתם לא באים לפה בכלל, של אנשים שנתנו את הכול למשרד הביטחון, שבעה חודשים אתם לא יודעים להביא את הסחורה?

חיים כץ: מה את רוצה, עוד פעם הפגנות של נכים?

חיים כץ: לא אאשר לך את הגמלאות.

פזית תדהר: אני מבקשת לומר---

חיים כץ: פשוט לא אאשר לך.

חיים כץ: כי אם אני אאשר ואני אלך מפה, זה יחזור לשנתיים.

פזית תדהר: אני כן מבקשת רגע בכל זאת להשלים את דבריי ולומר שמבחינת משרד הביטחון הצווים היו מוכנים כבר בעבר, כבר בחודש ספטמבר.

פזית תדהר: אנחנו מחויבים חוקית לקבל את אישור שר האוצר במסגרת חובת התייעצות, מטעמים של משרד האוצר זה עוכב אצלם עוד מספר חודשים.

פזית תדהר: זה רק ככה להשלמת התמונה.

חיים כץ: למה לא פנית אליי?

חיים כץ: למה לא הנחת את זה פה ואמרת לי, 'תשמע, הנה התקנות, הנה המדד, משרד האוצר לא רוצה', ואני אעשה את מה שצריך לעשות.

חיים כץ: למה אני צריך לאשר היום שנתיים וחודשיים יותר מאוחר?

חיים כץ: תסבירי לי, כשלך יש את המדד כבר שבעה חודשים, שמונה חודשים עוד מעט.

חיים כץ: תסבירי לי, אני רוצה להבין.

פזית תדהר: זו בהחלט הצעה טובה.

פזית תדהר: מעבר לזה אני רוצה לומר שבמשרד הביטחון מודעים לבעייתיות---

חיים כץ: את יודעת לענות?

חיים כץ: יש מישהו מהמערכת שהוא לא עורך דין, שיודע לענות לי?

אליהו גוטמן: בוא נעשה סדר בעניין.

אליהו גוטמן: הסדר ההצמדה של גמלאות בין משרד הביטחון---

חיים כץ: את זה אנחנו יודעים.

אליהו גוטמן: הוא מסובך ומסורבל והוא לא פשוט.

אליהו גוטמן: גם אנחנו היינו שמחים שבלחיצת כפתור על המחשב היינו מקבלים את התוצאות.

אליהו גוטמן: זה לא המצב ואנחנו מנסים עכשיו ומנהלים דיונים עם הארגונים על מנת לנסות לשנות את ההסדר ושהוא יהיה הסדר יותר פשוט.

חיים כץ: אתה יודע איפה אנחנו חיים?

חיים כץ: אנחנו במדינת ישראל.

חיים כץ: אתמול מדינת ישראל שמה לוויין בחלל, מה אתה אומר לי שזה מסובך?

חיים כץ: כל הגורמים ידועים, הכול ידוע, הכול צמוד.

חיים כץ: תשמע, אתה בא במוסד כזה כמו כנסת ישראל ואתה מדבר איתי דברים ש...

חיים כץ: זה לא רציני.

חיים כץ: תסלח לי, אדוני, זה לא רציני.

אליהו גוטמן: אבל אם תשמע אותי עד הסוף, אולי תשתכנע.

חיים כץ: אני לא אשתכנע.

חיים כץ: זה אל"ף-בי"ת בבנק ובחשבון, גם אתה לא היית מרוצה אם חשבון הבנק שלך היה מנוהל כמו שאתה מנהל את הגמלאות שלהם.

חיים כץ: לא היית מרוצה.

אליהו גוטמן: אני מסכים איתך בזה, אבל אני מבקש לא להאשים את האנשים שעובדים בנושא כי הם עובדים ועושים את מרב יכולתם.

אליהו גוטמן: המגבלות לא באשמתם.

חיים כץ: אני לא מאשים כלום.

חיים כץ: אני באתי לפה לנסות לשפר את החיים של האזרחים במדינת ישראל ואני לא יכול לראות שמגיע מדד ושבעה חודשים לא עושים איתו כלום.

אליהו גוטמן: זה לא נכון.

פזית תדהר: זה לא נכון.

חיים כץ: איפה התוצאות?

אליהו גוטמן: זה פשוט לא נכון.

חיים כץ: אז אתם נכשלים.

אאליהו גוטמן: אני מוכן להסביר.

חיים כץ: אבא שלי היה אומר לי שיש שני סוגי אנשים, יש מצליחים ויש מסבירים.

חיים כץ: ברגע שאתה מסביר, נכשלת.

חיים כץ: אם היית מצליח לא היית צריך להסביר כלום.

חיים כץ: כשילד מביא ציון נמוך בבחינה, הוא מסביר, שהמבחן לא היה בדיוק על החומר ולא למדו ולא זה, כשהוא מוציא 95 הוא לא מסביר, הוא בא אומר 'הנה, הבאתי'.

חיים כץ: זה שאתה מסביר, נכשלת.

חיים כץ: עכשיו אתה יכול להסביר את הכישלון.

אליהו גוטמן: אז אני אסביר את הכישלון.

אליהו גוטמן: הכישלון הראשון הוא בשיטת ההסכם שהיא משנת 86', וההסכם לא טוב ואנחנו מנסים לשנות אותו וזה מאוד קשה לשנות הסכמים מהסוג הזה, כידוע לך.

אליהו גוטמן: בגלל העובדה שזה צמוד למדד שהוא מדד שכר, הוא מדד שמתפרסם באיחור של חצי שנה, אנחנו כבר קיבלנו איחור של חצי שנה אוטומטי, עד שהלשכה מפרסמת את זה.

חיים כץ: אנחנו חיים עם זה.

אליהו גוטמן: במקרה הנוכחי היה סיבוך נוסף, כי ההסכם גם קובע שבזמן שאנחנו עושים עדכונים, מקזזים כל מיני תשלומים חד פעמיים או תשלומים שנוספו במהלך התקופה.

אליהו גוטמן: בין מועדי המדידה, שזה אפריל ואוקטובר, אנחנו מקזזים כל מיני תשלומים.

אליהו גוטמן: בגלל מחשבה מסוימת קיזזנו תשלום נוסף שאחר כך עורכי הדין באו והביאו לתשומת לבנו שמבחינת ההסכם את התוספת הזאת לא ניתן לקזז מהמדד הזה ולכן שינינו את ההנחיה ולכן התהליך ממאי, שהתפרסם בו המדד, ועד אוגוסט, שאנחנו סיימנו, אלה החודשיים שכתוצאה מהסיבוך הזה נוספו.

חיים כץ: סיימתם את ההצמדה ל---

אליהו גוטמן: עכשיו אנחנו מעבירים את זה לארגון נכי צה"ל ולכל הארגונים לקבלת התייחסויות, זה עוד שבוע-שבועיים.

אליהו גוטמן: אחר כך אנחנו מעבירים את זה למשרד המשפטים, זה עוד שבוע-שבועיים, אחר כך אנחנו מעבירים את זה ל---

חיים כץ: מתי אתם יודעים להביא לפה את התקנות מעודכנות לאוקטובר 2010?

חיים כץ: לא לאפריל.

אליהו גוטמן: אוקטובר 2010?

חיים כץ: לאפריל 2011.

אליהו גוטמן: מבחינתנו---

חיים כץ: מתי?

אליהו גוטמן: מבחינת משרד הביטחון, ברגע שזה יתפרסם---

חיים כץ: מתי?

חיים כץ: תאריך.

אליהו גוטמן: אני לא יודע, אין לי שליטה על כל התהליך שאני מסביר לך.

אליהו גוטמן: למשל במשרד האוצר, אם זה מתעכב הרבה זמן---

חיים כץ: מי מחליט?

חיים כץ: עזוב, איתם אין לך שליטה ואתה לא יודע.

חיים כץ: ..

חיים כץ: מי במשרד הביטחון יכול לתת לי תשובות מתי אתה מביא לי את זה מעודכן לאפריל 2011.

אליהו גוטמן: משרד הביטחון, תוך שבוע מהרגע שמתפרסם המדד יכול לפרסם את המספרים.

חיים כץ: זה היסטוריה, מה שאתה אומר לי.

חיים כץ: מתי אני יכול לקבל פה את הצו הזה מעודכן לאפריל 2011?

חיים כץ: מתי?

פזית תדהר: הצווים מוכנים ברגע שנקבל את אישור משרד האוצר.

פזית תדהר: אני לא יכולה להתחייב בשמו של שר האוצר, אדוני.

פזית תדהר: עם כל הרצון שלי, הלוואי שהייתי יכולה לעשות את זה.

חיים כץ: את יכולה להוציא לי, לוועדה, מכתב על העניין?

פזית תדהר: כן.

חיים כץ: תוציאי מכתב לוועדה שהצווים מוכנים ואני מקווה שבמהלך החודש הקרוב אנחנו נשכנע את שר האוצר ואנחנו נעדכן את זה ישר במדד של הצמדה לאפריל 2011.

חיים כץ: אני לא רואה טעם לשחק במשחקים.

חיים כץ: תכניסו לכם פה לראש, יש אנשים שלא מנצחים אותם, את כל אלה שתרמו ונתנו למדינת ישראל בגופם ובנפשם וביכולתם ובמרצם, אסור לעשות להם עוול.

דניאל הרשקוביץ: זו רק סיסמה.

דניאל הרשקוביץ: קודם כל אני מבסוט כשאני רואה סוף סוף חבר כנסת שעובד עבור נכי צה"ל, כמו שאתה מתאמץ לעבוד עבורנו ועבור התגמולים, הבעיה היא שהתגמולים שלנו, של נכי צה"ל, לא עודכנו למעשה 30 שנה.

דניאל הרשקוביץ: התגמול שאני מקבל היום זהה בגובה סכום התגמול לאותו תגמול שקיבלתי לפני 30 שנה.

חיים כץ: צמוד.

חיים כץ: זה צמוד, ששומר על ערכו הריאלי.

דניאל הרשקוביץ: לפני 30 שנה קיבלתי על 10% נכות, 300 שקל, היום על 10% נכות מקבלים 375 שקלים.

דניאל הרשקוביץ: זה כל ההבדל.

דניאל הרשקוביץ: יש שני ארגונים שגם מוזכרים פה, אלמנות ומשפחות שכולות, שבסיס התגמולים שלהם זה 6,200 שקל.

דניאל הרשקוביץ: רק נכי צה"ל, מכיוון שהם לא עשו כלום, הם לא נכנסו לתוך שקיות ניילון בסך הכול, אלא הם, לצערו של משרד הביטחון, עדיין ממשיכים לחיות, התגמול הבסיסי שלהם הוא 3,750 שקל.

דניאל הרשקוביץ: נכון אמרת שאתה לא רוצה שנכי צה"ל ייצאו להפגנות החוצה---

חיים כץ: לא, אמרתי הפוך.

חיים כץ: אמרתי, אולי צריך שהם ייצאו.

דניאל הרשקוביץ: כן, הבעיה שנכי צה"ל יוצאים להפגנות החוצה כדי לממן גירעון של בית החולים בתל אביב, וזאת לא המטרה של נכי צה"ל.

חיים כץ: אני לא נכנס למלחמות האלה.

דניאל הרשקוביץ: חלילה, זאת לא מלחמה, זו היא עובדה.

דניאל הרשקוביץ: אם אני משקר, יש פה בחור מארגון נכי צה"ל, שיאמר.

דניאל הרשקוביץ: נכי צה"ל בינתיים בסך הכול הם הכי מקופחים פה.

דניאל הרשקוביץ: אתה מנסה לדאוג לנו, ובצדק וביושר, כאשר התוספת שתגיע לכל אחד מאיתנו היא בין 200 ל-300 שקל, אולי, לחודש.

דניאל הרשקוביץ: המון כסף בשביל כל אחד מאיתנו, המון כסף, אבל זה כלום למעשה, וזה המצב שלנו.

דניאל הרשקוביץ: אנחנו צריכים מישהו שיילחם עבורנו, עבור התגמול הבסיסי, ולא יילחם עבורנו את המלחמה שאתה עושה היום, מלחמה ובצדק, כנגד משרד הביטחון, שלא בוער לו כלום בסך הכול.

אבנר גולן: אני רוצה בבקשה להתייחס.

אבנר גולן: קודם כל אני מאוד מעריך את דבריך לגבי דאגתך לנכי צה"ל.

חיים כץ: לא דבריך, מעשיך.

חיים כץ: אתה יודע מה קורה?

חיים כץ: אתה ישבת פה מהדיון הראשון שנכנסתי לוועדה וכמה פעמים הקצבאות שלכם עודכנו?

אבנר גולן: אל"ף, יפה מאוד עשית את זה, בצורה בלתי רגילה, להבדיל מאחרים במשך שנים, יש פה ממש שערורייה בנושא של עדכון תגמולי נכים.

אבנר גולן: שום גוף או סקטור ציבורי, שום ועד עובדים, לא היה מסכים שהתגמולים או קצבאות שכר העובדים שלהם יתעדכן בדיליי או באיחור של---

חיים כץ: אתם מוכנים לעבור להצמדה למדד?

אבנר גולן: דקה, אני אספר לך את כל הסיפור.

חיים כץ: אתם מוכנים לעבור להצמדה למדד?

פזית תדהר: זה מה שהציע משרד הביטחון.

אבנר גולן: אני אציג בפניך את האמת בצורה גלויה.

חיים כץ: אני יודע, אני מכיר את זה.

חיים כץ: אתה הכנסת את הדיון הבא כבר.

אבנר גולן: חבר הכנסת כץ, ישבנו פה אצלך ביולי 2009 על אותם נושאים בדיוק, אתה כינית את זה כשערורייה, מוץ מטלון---

חיים כץ: אבל תיקנו את זה.

אבנר גולן: ואמרת, 'צריך לגרום שאנחנו, המחוקקים, נניח הצעת חוק, יחד עם חברי מטלון, שהעדכון יהיה אוטומטי ואז אולי יהיה פחות צורך לבוא לוועדה ולא יהיה צורך במשא ומתן.

אבנר גולן: יהיה עדכון אוטומטי ואנו נגביל את זה בחודשיים'---

חיים כץ: תקשיב.

אבנר גולן: באים לפה אנשים ו---

חיים כץ: אתם מוכנים להצמיד את זה למדד?

אבנר גולן: דקה.

חיים כץ: לא, אל תגיד לי 'דקה', תענה לי.

אבנר גולן: אנחנו הצענו לאגף השיקום דבר פשוט ביותר, אלא שהם תקעו את זה כמו שהם תוקעים דברים אחרים.

חיים כץ: אתה לא עונה למה ששואלים אותך.

אבנר גולן: דקה, אמרנו---

חיים כץ: לא, תסלח לי, אדוני, אני לא נותן לך יותר לדבר.

חיים כץ: אתה מוסמך להחליט בשם מישהו שם?

אבנר גולן: אני אומר לך מה שאנחנו הצענו ל---

חיים כץ: עזוב, זה לא מעניין מה שהצעתם.

אבנר גולן: הצענו להצמיד---

חיים כץ: אתה ממשיך.

חיים כץ: לא מעניין מה שהצעתם.

חיים כץ: אתה מוסמך לקבל החלטות?

אבנר גולן: לא, כרגע לא---

חיים כץ: אז עזוב, נו, מה אני אגיד לך.

אבנר גולן: אבל אני מוסמך להגיד, על סמך המכתב, שלחנו לפני שלושה שבועות---

חיים כץ: עזוב, אתה מוסמך להקריא ואין בזה ממש, אין בזה כלום.

חיים כץ: אנחנו כבר באיחור לדיון הבא.

חיים כץ: אם היה משהו במה שאתה אומר שאפשר לקדם עניינים---

אבנר גולן: אנחנו רוצים להצמיד את זה לשכר הממוצע כפתרון ביניים.

חיים כץ: אני לא יודע למה לשכר הממוצע, למה לא לשכר של אלי יונס?

חיים כץ: זה יותר טוב.

דניאל הרשקוביץ: חבר הכנסת כץ, רבע משפט.

דניאל הרשקוביץ: תשאל את נציג הארגון למה הם לא נלחמו עבורנו בהעלאת התגמולים ב-30% כפי שהם נלחמו בעור שיניהם להעלות לעצמם את השכר ב-30%, אלא העלו את התגמולים ב-3.14%?

חיים כץ: אני לא נכנס לזה.

חיים כץ: תודה רבה.

חיים כץ: מערכת הביטחון, אני לא מאשר לכם את הצווים.

חיים כץ: אני מקווה שתביאו צווים מעודכנים בשבוע-עשרה הימים הקרובים, לאפריל 2011.

פזית תדהר: מר כץ, בכל מקרה זה בנוסף למדד של אוקטובר 2010.

פזית תדהר: כלומר גם את אוקטובר 2010 צריך יהיה לעדכן מתי שהוא, בלי קשר לצווים---

חיים כץ: בסדר גמור.

חיים כץ: כשתביאו את העדכונים, תמדדו אותם על המדד הזה, תביאו את זה, שבעה חודשים זה מספיק זמן לעשות את זה, זה הרבה---

פזית תדהר: אני לא---

חיים כץ: זה לא עריכת דין, אל תגידי לי לא.

חיים כץ: זה מתמטיקה בסיסית, זה חשבון בנק של למחשב ארבע פעולות של ילד מתחיל.

חיים כץ: אל תגידי לי 'לא', אני לא בא ללמד אותך עריכת דין, אלה פעולות של ילד מתחיל.

פזית תדהר: אני לא אסביר את העניין הזה, יש פה את איש המקצוע ש---

אליהו גוטמן: תרשה לי רק לומר שהפגיעה במקרה זה תהיה של הנכים ושל ה---

חיים כץ: מאה אחוז, אנחנו עוברים---

אליהו גוטמן: כי אחרת היינו יכולים לשלם להם את זה כבר החודש ובצורה כזאת התשלום מתעכב.

חיים כץ: אנחנו נפגע בהם ונסביר שזה אתם.

חיים כץ: ומה לעשות, אם לא, לא תשפרו את מעשיכם וצריך לשלם ולהכות בכם בשוטים ובסרגלים בשביל שתתקנו את דרככם, כי אתם ממשיכים במה שעשיתם וזה לא בסדר.

חיים כץ: אז הנה, אני פוגע בהם בגללכם.

חיים כץ: אתם הגורמים שאני פוגע בהם.

אריה ביבי: אדוני היושב ראש, יש חקיקה בנושא הזה, למה אנחנו כל הזמן...

אריה ביבי: דווקא לציבורים האלה שהם לא יכולים לשבות ולא מפגינים, אז הם מנצלים את זה.

חיים כץ: אז הנה, יש לך עכשיו עוד דיון.

אריה ביבי: אני יודע, בדיוק לזה באתי.

חיים כץ: תודה רבה, הישיבה נעולה.